El Defensor del Poble ha demanat al govern espanyol que aclareixi per què va aprovar la indemnització de 1.350 milions d'euros a Escal UGS pel projecte Castor sense abans conèixer les causes i la responsabilitats per l'abandonament de la concessió del magatzem de gas submarí. En resposta a la Plataforma Ciutadana en Defensa de les Terres del Sénia, que va trametre a l'organisme un escrit denunciant el cas, l'adjunt primer del Defensor del Poble, Francisco Fernández Marugán, posa en dubte no només la manca d'explicacions sobre la fixació d'aquesta xifra milionària, sinó també el fet que les instal·lacions estiguin operatives com a requisit per cobrar la indemnització. A més, l'organisme mostra sorpresa per les condicions de l'operació financera que ha fet possible el pagament –amb un interès fix anual del 4,75%  anual i que, segons els càlculs de l'OCU, pot elevar el cost sobre els consumidors per sobre dels 4.700 milions d'euros en els pròxims 30 anys-: "no hi ha un producte financer al mercat amb aquesta retribució i sense risc per a la inversió". Arran de les queixes presentades per la Plataforma i altres entitats, el Defensor del Poble va obrir una actuació d'ofici sobre el decret llei d'indemnització pel projecte Castor aprovat pel govern espanyol l'octubre de 2014. En aquest context, l'organisme va requerir al Ministeri d'Indústria un informe sobre les mesures adoptades per depurar les eventuals responsabilitats d'Escal UGS, els estudis sobre la justificació de la inversió efectuada així com la necessitat de considerar les conseqüències socials i econòmiques que el magatzem de gas submarí produeix al seu entorn. En la resposta a la Plataforma, però, Fernández Marugán admet que les respostes obtingudes pel govern del PP no resolen bona part dels principals dubtes al voltant del pagament de la indemnització i ja ha demanat aclariments al respecte a la Secretaria d'Estat d'Energia. Concretament, reconeix que, malgrat que encara "s'estan estudiant les possibles responsabilitats" de l'empresa concessionària, el govern espanyol ja va autoritzar el pagament de la inversió "sense que de la informació tramesa es pugui deduir alguna cautela al respecte". Aquest estudi de les responsabilitats, recorda, és el que hauria de permetre avaluar la procedència del pagament o no de la indemnització. Però en aquest cas, el govern del PP hauria invertit l'ordre, segons va denunciar reiteradament la Plataforma. Un altre dels aspectes controvertits que també passa per alt el Ministeri és si en l'actual estat d'hibernació, les instal·lacions es troben o no operatives. D'acord amb la concessió aprovada el 2008 i l a Llei d'Hidrocarburs del 1998, el fet que les instal·lacions estiguessin operatives, plenament en marxa, era un requisit imprescindible perquè la concessionària pogués reclamar la recuperació del valor net comptable de la inversió. En el cas que existís dol o negligència per part de l'empresa, la indemnització es limitaria al "valor residual". Tampoc el govern espanyol es pronuncia sobre la investigació que la Comissió Europea efectua sobre la possibilitat que el pagament constitueixi un ajut d'Estat encobert contrari a la normativa de defensa de la competència, segons ha reiterat també la Plataforma. La resposta de Fernández Marugán va encara més enllà de qüestionar la pertinença de la indemnització i assenyala també l'operació financera al seu darrere que la va fer possible. De fet, el pagament dels 1.350 milions d'euros –més els110 que provisionalment havia cobrat fins 2012 així com, recentment, 300 milions més en concepte de retribució i manteniment fins l'extinció de la concessió- rebut per Escal UGS el novembre de 2014 en concepte de retorn de la inversió efectuada procedia d'una operació financera executada per Enagás, administrador tècnic del sistema i encarregat pel govern espanyol per hibernar les instal·lacions. La companyia va subscriure un crèdit amb tres entitats bancàries –Caixabank, Bankia i Santander- per pagar aquesta xifra a compte dels drets de cobrament dels peatges fixos per manteniment de la xarxa i emmagatzemament al llarg dels pròxims 30 anys. L'operació es va tancar a un interès del 4,75% fix anual al llarg d'aquest període. "No hi ha producte financer al mercat amb aquesta retribució i sense risc per a la inversió", etziba l'adjunt primer del Defensor del Poble. Tot plegat, segons els càlculs efectuats per l'OCU, podria elevar la factura final per als consumidors per sobre dels 4.700 milions d'euros en tres dècades. Segons el Defensor del Poble, el Ministeri d'Indústria no "concreta cap consideració, no l'adopció de cap mesura" sobre les conseqüències socials i econòmiques provocades pel magatzem de gas submarí al territori i que "els veïns han de suportar". Únicament, en aquest sentit, al·ludeix  una "campanya d'informació ciutadana", "sense tenir en compte,a més, el reisc futur per possibles moviments sísmics" –en un territori, recorda Fernández Marugán, que se pot veure castigat per la manca de turisme així com per algun altre tipus d'inversions. Aquesta campanya, addueix el govern espanyol, tindria lloc un cop es prengui una decisió al respecte "tècnicament sòlida part del Consell de Ministres i a partir de "consultes interministerials". En aquest sentit, més enllà de l'informe crític de l'IGME, Indústria s'escuda en l'estudi demanat per Enagás al MIT i que ha d'arribar el segon semestre d'enguany, per determinar el futur del projecte Castor sobre la base dels "estudis tècnics i atenent l'evolució de la demanda de gas natural", al mateix temps que "garantir la sostenibilitat econòmica i financera del sistema gasista" i "prioritzant, de forma determinant, la seguretat de les persones, els béns i el medi ambient".  Negoci d'ACS i dels bancs, recorda la Plataforma La Plataforma Ciutadana en Defensa de les Terres del Sénia, destinatària de la resposta del Defensor del Poble, ha remarcat els dubtes assenyalats sobre l'aprovació i pagament de la indemnització  a Escal UGS. "Per primera vegada algú ha llegit el què dèiem des de 2013 a partir dels terratrèmol: senyors, no paguin per una obra que no està acabada per culpa del constructor –van injectar gas a uns cabals que no tocava i van  generar els terratrèmols. I, segon, com el govern espanyol s'atreveix, encara que no fos directament, a arribar a una acord amb la banca per un crèdit gairebé al 5% a 30 anys, quan si avui en dia algú demana una hipoteca li ho fan al 2,5%, en un moment que el preu del diner és barat i que el govern espanyol treu bons  l'Euríbor -0,15. Aquí no només ha fet el negoci Florentino Pérez, també la gran banca en prejudici de tots els ciutadans de l'Estat. Financem alguna cosa que no havíem de finançar i a un interès altíssim", ha subratllat el portaveu de la Plataforma, Evelio Monfort, que considera "il·lògica" la situació, especialment, després que a partir d'aquest 2016 els consumidors hagin començat a pagar més de 100 milions d'euros pel projecte Castor al seus rebuts del gas. El  senador per Compromís, Carles Mulet, s'ha afegit a les crítiques al govern espanyol pel contingut del document del Defensor del Poble pels "seriosos dubtes per la possible falta de diligència en el pagament a la concessionària" i ha reiterat que exigirà el tancament de les instal·lacions un cop es doni a conèixer l'informe del MIT. Consideraa que el govern va actuar amb "lleugeresa" i "falta de diligència" en el pagament a Escal UGS i remarca el fet que no hagi quedat acreditada l'operativitat de les instal·lacions amb la hibernació com a requisit per al pagament de la indemnització. "No queda clar si ha existit negligència o frau", raona Mulet. El senador s'ha mostrat molt preocupat davant d'aquest escenari. "No entenem com el govern de Rajoy ha amagat el cap sota terra en plena crisi els Papers de Panamà del seu exministre i sembla haver deixat posat el pilot automàtic sense prendre noves mesures a l'espera que una força sobrenatural trobi la solució a una infraestructura que, com han constatat l'IGN i l'IGME, és perillosa i genera sismicitat a la zon", ha raonat. En aquest sentit, avisa que no entendrien un informe "privat" del MIT que desmentís els dos organismes públics o apostés per reobrir la planta" i ha reclamat al futur govern espanyol una actuació "contundent" per al seu desmantellament i que es depurin responsabilitats.

Summary: El Defensor del Poble posa en dubte la indemnització a Escal UGS pel projecte Castor


Els treballadors de Codorniu han ratificat en l'assemblea general d'aquest dimecres al matí el preacord per reduir a 71 els afectats per d'expedient de regulació d'ocupació (ERO). El principi d'acord ha estat ratificat per una àmplia majoria, amb 283 vots a favor per 9 en contra i 2 abstencions, segons ha indicat CCOO. La proposta que van signar dilluns a la nit el comitè d'empresa de Codorniu amb la direcció de l'empresa cavista permet que s'hagi desconvocat la vaga prevista per aquest dimecres i engloba un increment en les indemnitzacions i millora el pla d'acompanyament de les prejubilacions, dos esculls que havien tensat les reunions de les últimes setmanes. A més, s'ha reduït una persona respecte l'última proposta d'expedient de regulació d'ocupació, de manera que finalment hi haurà 71 afectats -48 persones prejubilades i 23 extincions de contracte- reduint la xifra inicial de 93 acomiadaments anunciats a principis de maig. Comitè i direcció han acordat que l'import de les indemnitzacions sigui de 35 dies per any treballat, amb un màxim de 26 mensualitats. Tot i que els sindicats reclamaven més diners, han admès que es tracta d'una oferta "acceptable".  Després d'una reunió de gairebé sis hores a la Direcció General de Relacions Laborals de la Generalitat, el comitè d'empresa i la direcció de Codorniu han tancat aquest dilluns a la nit un preacord respecte les condicions de l'ERO, de manera que els sindicats han desconvocat la segona jornada de vaga prevista per aquest dimecres 31 de maig. La primera vaga ja havia estat desconvocada després d'un acostament de posicions la setmana anterior. El comitè considera que la proposta se situa "molt per sobre" del que s'havia plantejat inicialment, ja que la direcció havia començat la negociació oferint 30 dies per any treballat, amb un màxim de 18 mensualitats. En relació a les prejubilacions, s'hi podran acollir tots els treballadors a partir dels 56 anys.  El preacord també recull un pla d'acompanyament mitjançant un conveni especial amb la Seguretat Social. Així, s'estableix una escala gradual, de manera que els treballadors prejubilats cobraran entre el 70% i el 90% del salari net i l'empresa es compromet a garantir la totalitat de la cotització a la Seguretat Social durant els primers anys. Alhora, també es preveu que, si algun treballador acomiadat amb extinció del contracte compleix els 55 anys durant aquest 2017, l'empresa assumirà el cost del conveni amb la Seguretat Social fins que compleixi els 61 anys.  Pel que fa als treballadors que han quedat fora de l'ERO, el preacord recull la jubilació parcial per a vuit d'ells a través d'un contracte de relleu. Finalment, els sindicats i la direcció també han acordat la devolució a la plantilla de la paga salarial descomptada el juny de 2013 i evitar la segregació del departament del centre de visites. El gruix d'afectats per l'ERO se centra a les caves de Sant Sadurní d'Anoia, amb 36 acomiadats. Pel que fa a la resta de centres de treball, hi haurà 20 afectats a les oficines d'Esplugues de Llobregat, 6 a Raimat Lleida, 7 a la finca agrícola de Riudabella (Conca de Barberà) i 2 a Nuviana (Osca). L'origen de l'ERO rau en la decisió de la companyia de deixar de produir marques blanques per a l'estranger, amb l'objectiu de focalitzar el negoci en les gammes Premium i Prestige. Les marques per a tercers representaven un 5% de les vendes i un 20% de la producció, motiu pel qual la companyia justifica la necessitat de reduir la plantilla. Tot i que la previsió era fer aquest canvi de forma gradual fins el 2020, la decisió s'ha precipitat degut a "la realitat del mercat, on la sobreoferta exerceix una gran pressió sobre els preus", segons va assenyalar l'empresa quan va anunciar l'ERO.

Summary: Els treballadors de Codorniu ratifiquen el preacord per reduir a 71 els afectats per l'ERO


Les morts diàries per coronavirus a Espanya segueixen a la baixa amb 143 defuncions les últimes 24 hores, segons ha informat aquest diumenge el Ministeri de Sanitat. Es tracta de 36 finats menys que ahir dissabte (179) i una xifra clarament menor a les 229 víctimes de divendres i les 213 registrades el dijous. Pel que fa al nombre de positius confirmats per PCR hi ha hagut un lleuger repunt amb 621 nous casos –i una taxa d'increment del 0,28%- en comparació amb els 604 de fa 24 hores. En total, des de l'inici de la pandèmia per la covid-19 s'han registrat 26.621 morts i 224.390 contagis arreu de l'estat espanyol. Pel que fa a les hospitalitzacions, hi ha hagut 465 nous ingressos -489 ahir- i 36 entrades a l'UCI, 34 menys que fa 24 hores. Madrid (123), Catalunya (97) i Castella i Lleó (74) són les tres comunitats amb més ingressats per coronavirus en aquesta darrera jornada, mentre que Madrid (12) i Catalunya (8) són les que acumulen més nous casos a la Unitat de Cures Intensives, tot i que amb xifres sensiblement menors a les d'ahir i a les de fa setmanes. En total, 11.328 persones han passat per la UCI per mirar de superar el coronavirus i ja hi ha hagut fins a 122.730 pacients hospitalitzats en tota la pandèmia. El Ministeri de Sanitat ha puntualitzat també que el número de sanitaris afectats pel coronavirus des de l'inici de la pandèmia és ja de 48.046, uns 600 més que en la darrera actualització. Simón: "No hi ha grans dades a comentar, la tendència és molt bona" El director del Centre de Coordinació d'Emergències i Alertes Sanitàries, Fernando Simón, ha apuntat que "l'evolució de les dades segueix el camí favorable dels últims dies". Simón ha citat la xifra de víctimes en les darreres 24 hores (143), la més baixa des del passat 18 de març (107), i els nous casos diagnosticats amb PCR, 621 amb un increment de només el 0,28%. "No hi ha grans dades a comentar. A més, és diumenge i sabem que s'han d'interpretar amb molt de compte", ha puntualitzat el coordinador del Ministeri de Sanitat. "Seguim amb la tendència a la baixa també pel que fa a les UCI i a les hospitalitzacions. Ara mateix, la gran majoria de les comunitats estan amb dades molt inferiors a les registrades els últimes dies i setmanes", ha aplaudit Simón, que ha reconegut però que els nous contagis, entrades a la UCI i morts es concentren bàsicament a Madrid, Catalunya i Castella i Lleó.

Summary: Les morts per coronavirus a Espanya tornen a baixar amb 143 defuncions les últimes 24 hores, 36 menys que ahir


Consideren la mesura "desproporcionada" i defensen la "legitimitat" de l'acció i els motius que van portar milers de dones a mobilitzar-se ACN Sant Cugat del Vallès.-El Comitè de Vaga del 8 de març a Sant Cugat del Vallès (Vallès Occidental), denuncia que els Mossos d'Esquadra estan investigant set dones per haver tallat les vies dels Ferrocarrils de la Generalitat de Catalunya (FGC) durant la jornada de protesta. Asseguren que la policia va identificar-les aquell mateix dia i que la setmana passada les van cridar a comissaria on van acollir-se al seu dret de no declarar. Les afectades consideren la mesura "desproporcionada" i adverteixen que es tracta d'una "acció legítima" que s'emmarcava en una jornada de mobilitzacions arreu del país. En aquest sentit recorden que també es van fer actes similars en altres punts del territori sense que els agents identifiquessin les autores. En una roda de premsa davant l'estació de FGC de Sant Cugat del Vallès una seixantena de dones han denunciat els fets i han titllat les set identificacions que es van dur a terme el 8 de març a la ciutat de "desproporcionades". La portaveu del Comitè de Vaga del 8 de març a la localitat, Clàudia Pla – Narbona, ha explicat que "l'acció de tallar les vies es va fer com es podria haver fet un altra" i ha defensat la "legitimitat" d'aquesta eina "en un context de vaga general feminista per reivindicar totes les discriminacions que pateixen les dones tant a la llar, com a la feina".     En aquest sentit ha considerat que el fet de ser una mobilització protagonitzada pel sector femení va fer que per a certs estaments la protesta no estigués tant justificada com d'altres. "El discurs feminista que hi havia darrera potser era més complex d'entendre, però aquesta vaga era tant legítima com ho pot ser la que es fa l'1 de maig", ha asseverat. Alhora ha criticat que la policia identifiqués aquestes set manifestants de Sant Cugat del Vallès tenint en compte que arreu del territori es van fer altres talls similars que no estan sent investigats.   Les set afectades van comparèixer davant els Mossos d'Esquadra la setmana passada i es van acollir al seu dret de no declarar. Afirmen que la investigació segueix oberta i que estan a l'espera de saber en quina direcció evoluciona el procés.

Summary: El Comitè de Vaga del 8-M a Sant Cugat denuncia que els Mossos investiguen set manifestants per haver tallat els FGC


El líder del PP, Pablo Casado, ha dit després de conèixer la sentència del procés, que "qui la fa la paga" i ha demanat al president del govern espanyol en funcions, Pedro Sánchez, que es comprometi verbalment, aquest dilluns mateix, a no indultar els condemnats. Casado ha remarcat que això és fonamental per traslladar un missatge als polítics condemnats perquè "no hi ha impunitat". Casado ha recordat en aquest sentit que la delegada del govern espanyol a Catalunya, Teresa Cunillera, alguns ministres i el primer secretari del PSC, Miquel Iceta, han plantejat en reiterades ocasions l'indult en cas de condemna dels líders independentistes. Casado també ha demanat que es modifiqui la llei per no permetre els indults per aquest tipus de condemnes i ha apostat per tornar a introduir al Codi Penal el "delicte de referèndum il·legal". El líder del PP, Pablo Casado, ha fet una primera valoració de la sentència de la causa del procés i ha demanat "respecte i valoració" pel treball de la sala. Ha remarcat que amb la condemna es constata que "qui la fa la paga" quan s'altera l'ordre públic i que ara cal posar mesures per evitar que tot això no es torni a repetir i es preservi l'ordre públic en cas d'una possible "insurrecció" com, segons el popular, planteja el president del Govern, Quim Torra. Segons Casado, perquè no es repeteixi un cas com el procés cal deixar clar, i per això s'ha dirigit al govern espanyol en funcions, que cal preservar l'odre públic i evitar actituds violentes. Casado ha demanat que Sánchez afirmi que no s'indultaran els condemnats  ha recordat que ja fa més d'un any que des del PP demanen una modificació de la llei perquè no es puguin indultar els condemnats per aquest tipus de delictes. Finalment, Casado ha recordat que Pedro Sánchez "deu la seva presidència" als polítics condemnats de JxCat i ERC, i per això ha de deixar clar que "no deixa la porta oberta a aquests partits" fins i tot al PNB. El líder del PP ha fet aquestes declaracions en una entrevista al programa a Antena3.

Summary: Casado diu després de conèixer la sentència que "qui la fa la paga" i demana a Sánchez que no indulti els condemnats


El Govern ha presentat aquest dimecres per onzè any consecutiu una nova campanya adreçada a impulsar el consum de fruita i hortalisses a les escoles per al curs 2019-2020 a la que es destinaran 2,8 MEUR. Tenint en compte que només el 7,8% dels infants compleix la recomanació de consumir 5 racions de fruites i verdures al dia, l’objectiu essencial del programa és contribuir a promoure els hàbits alimentaris saludables entre aquest col·lectiu, associar-los a la dieta mediterrània i reduir els nivells de sobrepès infantil. Per aconseguir-ho, com en anteriors edicions es distribuirà als centres una bossa per cada alumne amb fruita fresca i un escrit per als pares amb informació sobre un programa que durant el curs actual ha arribat a més de 261.000 alumnes de 1.100 centres d'arreu del país. Les conselleres d’Agricultura i Salut, Teresa Jordà i Alba Vergés, i el conseller d’Educació, Josep Bargalló, han presentat la nova edició del programa durant una visita a l’Escola Pau Casals a Sant Joan Despí, un dels centres que aquest curs han participat d’aquesta iniciativa. Durant l'acte de presentació, la consellera de Salut, Alba Vergés, ha explicat que la ingesta de fruites i hortalisses "contribueix a la prevenció de múltiples trastorns com malalties cardiovasculars, restrenyiment, obesitat o alguns tipus de càncer" i que el foment del seu consum "és una estratègia bàsica per al país".  Per la seva part, la consellera d’Agricultura, Teresa Jordà, ha destacat que la campanya de fruita a les escoles també és important per posar en valor l’ingent tasca que fan els pagesos i pageses del país. "Les pomes no surten per generació espontània. No ens podem cansar d’explicar que darrere un bon bistec hi ha un ramader o ramadera i darrera un poma de Girona un pagès i una pagesa", ha assenyalat. Per últim, el conseller d'Educació, Josep Bargalló, ha posat de manifest que amb el pla, més enllà de la seva dimensió socioeconòmica i de cura del propi cos, "té una dimensió educativa ineludible". Més de 1.000 tones de fruita distribuïdes el curs 2018-2019 El pla del curs 2018-2019, que ha arribat a més de 261.000 alumnes d'entre 3 i 12 anys de 1.100 escoles d’arreu de Catalunya, ha distribuït més de 1.000 tones de fruita i ha organitzat tallers relacionats amb hàbits de consum saludables i visites a explotacions agràries, entre d'altres activitats

Summary: El Govern destina 2,8 MEUR a una nova campanya de foment del consum de fruita i hortalisses a les escoles


Rufián insisteix a Homs que no es tracta de batre's entre partits sobiranistes: "Ara toca guanyar un país i això es fa entre tots o no es fa" ACN Barcelona.-El cap de llista d'ERC a les eleccions al Congrés del 26-J, Gabriel Rufián, ha recordat tant a la CUP com a CDC que el procés té "l'enorme capacitat fagocitària cap qui no és clar". "No som ningú per jutjar ningú, esperem tenir una CUP i una CDC fortes, perquè el procés continuï endavant amb les absolutes majories parlamentàries" a la cambra. Així ha respost a preguntes de la premsa sobre les dimissions al Secretariat Nacional de l'esquerra anticapitalista aquest divendres. "ERC no es fica la casa de ningú, la gent de la CUP és, ha estat i serà imprescindible", ha afegit. També preguntes de la premsa, Rufián ha insistit que cal "pragmatisme i generositat" des de totes les forces: "Ara no toca guanyar-nos entre nosaltres". "Ara toca guanyar un país, això es fa entre tots o no es fa", ha suggerit a Homs defensant així les diferents "sensibilitats" sobiranistes.

Summary: ERC recorda a la CUP i a CDC que el procés té "una enorme capacitat fagocitària envers qui no és clar"


El govern hongarès es planteja emprendre mesures "legals" contra el Parlament Europeu per la votació de dimecres que inicia el procés per sancionar Hongria per vulnerar els estàndards democràtics. El primer ministre Viktor Orbán ha acusat la UE d'atacar el seu país perquè és "un símbol de la resistència contra la immigració" i de voler col·locar "mercenaris" de Brussel·les a les fronteres hongareses. Segons el govern hongarès, la votació de dilluns al Parlament Europeu és "invàlida" perquè no es van comptar les abstencions per determinar si se superava la majoria necessària de dos terços per iniciar el procés per aplicar l'article 7, el que preveu les sancions i la possible retirada del dret a vot d'un estat membre. En una entrevista amb la ràdio hongaresa, Orbán ha dit que el Parlament Europeu ha "violat les seves pròpies normes". El govern hongarès podria anunciar un recurs legal contra la votació al Tribunal de Justícia de la Unió Europea, segons va indicar el seu ambaixador davant de la UE en una carta al president de l'Eurocambra, Antonio Tajani.  Orbán ha atacat l'Eurocambra per tenir "una clara majoria a favor de la immigració" i ha indicat que cal "un nou Parlament Europeu i un altre futur". "El que planegen és que si no poden forçar Hongria a permetre l'entrada d'immigrants, forçaran que no pugui protegir les seves pròpies fronteres", ha dit Orbán.  Segons ell, la UE vol "enviar mercenaris" a les fronteres, una referència als plans europeus d'ampliar i reforçar Frontex.  El Parlament Europeu va aprovar per 448 a favor, 197 en contra i 48 abstencions iniciar el procediment per sancionar Hongria per erosionar la democràcia. La votació va fracturar el PP espanyol: tot i que el grup havia optat per l'abstenció, tres eurodiputats van votar per defensar Orban i alguns, com el cap de files Esteban González Pons, ni tan sols van participar a la votació.

Summary: Hongria es planteja mesures "legals" contra la UE


La participació dels professionals afectats o la marxa nòrdica són algunes de les claus d'una intervenció innovadora a l'Estat ACN Barcelona.-L'Hospital del Mar ha aconseguit reduir un 63% el dolor percebut per les infermeres a les cervicals, les espatlles i la part alta l'esquena. Ha estat en el marc d'una intervenció innovadora a l'Estat per prevenir el dolor a l'esquena entre el personal d'infermeria. Una de les claus de la iniciativa és que ha buscat la participació dels mateixos professionals afectats. Grups de treball participatius, seguiment motivacional, marxa nòrdica, mindfulness i una plataforma d'alimentació saludable són els components fonamentals de la intervenció, validada per un estudi en què han participat més de 250 professionals. El treball ha estat liderat pel Servei de Salut Laboral de l'hospital i el publica la revista 'Plos One'. L'Hospital del Mar ja està aplicant aquesta intervenció, que s'anirà ampliant a tot el personal d'infermeria dels centres del Parc de Salut Mar.  El treball ha comptat amb la participació de 257 infermeres que treballen en vuit unitats dels diferents centres del Parc de Salut Mar -entre els quals l'Hospital del Mar, l'Hospital de l'Esperança i el Centre Assistencial Emili Mira- i el Consorci Corporació Sanitària Parc Taulí. En una part d'aquests unitats s'ha intervingut i en la resta, no.  Com que el dolor osteomuscular té diverses causes, la intervenció aborda el problema des d'una vessant múltiple. En primer lloc, s'han creat grups de treball amb una experta en aquest àmbit del Servei de Salut Laboral i professionals de cada unitat. És el que s'anomena ergonomia participativa. Les propostes de l'experta han estat implementades amb la implicació de professionals d'altres serveis dels centres que poden executar-les, com són la Direcció de Serveis Generals i Infraestructures (hoteleria, manteniment i electromedicina); la Direcció d'Economia i Finances; la d'Informàtica; la Unitat de Formació Continuada; el Servei de Farmàcia i el d'Admissions.   El segon component de la intervenció és la gestió de casos, amb una persona encarregada de fer un seguiment motivacional per telèfon dels professionals afectats per dolor osteomuscular. La idea del seguiment és avaluar les necessitats dels afectats i adreçar-los al servei, mèdic o no, adequat. En cas de ser necessari, en aquesta fase hi participa una psicòloga, que ofereix una breu teràpia per millorar l'autoeficàcia i un taller de creences, per trencar amb determinats estereotips sobre la patologia i la forma d'afrontar-la. L'últim element és la promoció de la salut entre els professionals amb l'oferta d'activitats saludables i informació per millorar els hàbits de vida. Els participants a l'estudi han pogut accedir a un curs de dotze setmanes de marxa nòrdica; un curs de mindfulness, d'atenció o consciència plena per afrontar l'estrès; i a una plataforma en línia d'alimentació saludable.  Els resultats han demostrat la validesa d'aquest enfocament, amb un descens del 63% del dolor cervical, d'espatlles i a la part alta de l'esquena de les professionals de les unitats on s'ha intervingut, respecte a les unitats on no s'ha fet encara. Els resultats també han estat positius, però sense significació estadística, en el dolor a la part baixa de l'esquena. No s'han registrat canvis en les xifres de baixes laborals per aquestes patologies.  "Aquestes dades reforcen l'encert d'aquesta via multi component i de participació dels professionals per prevenir el dolor osteomuscular en els diferents centres", destaca la doctora Consol Serra, autora principal de l'estudi, cap del Servei de Salut Laboral de l'Hospital del Mar i investigadora del Centre d'Investigació en Salut Laboral (CISAL) i del CIBER d'Epidemiologia i Salut Pública.  L'estudi és fruit de la col·laboració de l'Hospital del Mar amb el CISAL de la Universitat Pompeu Fabra, l'Institut Hospital del Mar d'Investigacions Mèdiques (IMIM) i del CIBER d'Epidemiologia i Salut Pública, en nom del grup de recerca INTEVAL_Spain. També hi ha participat la Universitat de Groningen, als Països Baixos. El dolor osteomuscular és un dels principals problemes de salut del personal d'infermeria i és la causa de la meitat de les incapacitats temporals a Europa.

Summary: L'Hospital del Mar redueix un 63% el dolor cervical de les infermeres


CiU i ERC no formaran govern a la Diputació de Girona. Tot i que durant els darrers mesos l'acord es donava pràcticament per fet, el president de la Diputació i de CDC a Girona, Pere Vila, ha assegurat "ha deixat de ser una prioritat" per a l'equip de govern i, per ara, decideixen ajornar-ho. Vila deixa la porta oberta a pactar més endavant però reconeix que la crisi oberta a l'Ajuntament de Girona ha enverinat les negociacions i prefereixen "deixar passar un temps". El president d'ERC a Girona, David Mascort, lamenta que "Convergència prefereixi formar govern amb Unió en comptes de fer-ho amb Esquerra" i pensa que CDC ha fet servir l'afer de Girona com a excusa per fer marxa enrere a la Diputació. "Nosaltres pensàvem que l'acord era imminent però ja veiem que no", ha criticat. El president de la Diputació de Girona assegurava a mitjans del mes de gener que l'acord per formar govern amb ERC i Independents de la Selva (IdS) era pràcticament imminent i només faltava tancar alguns serrells. Ara, però, CiU ha decidit parar les negociacions i ajornar l'entrada d'ERC al govern. "De moment no, i dic de moment perquè mai se sap què passarà en un futur, però encara estem paint tot el que va passar a Girona i ha deixat d'estar a la nostra agenda de prioritats", ha afirmat Pere Vila en declaracions a l'ACN. Pere Vila manté la porta oberta i assegura que la relació amb el president d'ERC a Girona, David Mascort, és fluïda però que la crisi a l'Ajuntament de Girona ha enverinat la possibilitat d'acord. "El relleu a l'Ajuntament de Girona va ser un moment molt tens entre les direccions i això ha fet que la situació ara no sigui tan favorable com era abans que passés tot això", ha reconegut Vila que, diu, això no descarta que "en un futur" puguin reprendre les negociacions. "Vam fer un oferiment a tothom perquè vèiem bé poder fer un pacte ampli amb tots els grups sobiranistes, però sempre hem dit que nosaltres no necessitem tenir cap suport perquè ja tenim la majori suficient per governar", ha recordat el president de la Diputació.  La CUP va rebutjar l'oferiment des d'un bon principi però ERC i IdS ho van veure amb bons ulls. "Deixem passar temps i ja veurem després què passa", diu Vila, i conclou assegurant que "això no vol dir que en futur no se'n pugui parlar però de moment no estem pensant en reunir-nos a curt termini". "Pensàvem que era imminent" La decisió de CiU ha caigut com un gerro d'aigua freda a la direcció d'ERC. El president del partit a Girona, David Mascort, ha explicat que l'últim contacte que va tenir amb Vila va ser dissabte i li va manifestar aquesta intenció de deixar passar un temps. "Sempre han parlat amb nosaltres molt forçats per la situació nacional i amb poques ganes d'entesa per part de la direcció de Girona", ha assegurat Mascort. Per això, el líder d'ERC a Girona creu que CiU ha fet servir la crisi a la ciutat de Girona "com a excusa". "Han vist l'oportunitat d'ajornar, com diuen ells, la possibilitats de governar conjuntament i han fet servir d'excusa que no ens haguem entès a alguns municipis com ara Girona", ha opinat el president d'ERC. David Mascort lamenta que CDC prefereixi continuar governant amb UDC en comptes d'apostar per una aliança clarament independentista amb ERC. "Sap greu perquè l'acord era imminent però es veien forçats per la situació del país i no per la seva voluntat, està clar que ells preferien no fer-ho i han trobat l'excusa perfecta", reitera. Mascort assegura que continuaran exigint des de l'oposició que la Diputació de Girona sigui "la pota que necessita el govern del país per treballar per al procés".

Summary: CiU i ERC no governaran plegats a la Diputació de Girona


Gel, vermut i una càpsula de Vermutissimo. El sifó i el tall de llimona o taronja són totalment opcionals. Amb aquesta simple formula, l'emprenedor Enric Martori i el seu germà Oriol pretenen revolucionar el món dels còctels tant a l'hostaleria com a casa. Vermutissimo són càpsules monodosi amb barreges de fruites que serveixen per afegir-les al vermut, en la versió blanca o negra, i que en un breu període de temps permeten disposar d'un còctel ben proporcionat. Enric Martori preveu un bon recorregut al nou producte perquè "fa 20 anys un gintònic era una cosa molt avorrida i gairebé 'cutre'", però avui dia aquesta percepció ha canviat. Martori creu que actualment hi ha cartes molt extenses de gintònic i espera que amb els vermuts "pugui passar una cosa semblant". De moment, els seus productes, en sis varietats diferents, ja es poden comprar per Internet, i tenen distribuïdors per a bars i restaurants a l'estat espanyol i Portugal. En homenatge al vermut italià, el Vermutissimo que proposen els germans de Viladrau (Osona) es combina amb aquesta beguda alcohòlica per utilitzar-la de base per a l'elaboració d'altres còctels. Amb vermut blanc o negre, proposen sis varietats per combinar. Les receptes han estat creades especialment a base de fruites i espècies naturals que volen evocar sabors de tot el món, com denoten els noms que han escollit per a cadascuna de les varietats: Arancione Menorca, Giallo Panarea, Porpora Itaca o Rosa Mikonos, per exemple.   Les càpsules que han tret al mercat faciliten la tasca a bars i restaurants amb formules pensades "perquè el còctel sempre quedi bé", ha explicat Enric Martori. "Hi ha molts punts de venda que no tenen el temps necessari per elaborar un còctel, i a més han de tenir a punt tots els ingredients, els estris i sobretot el coneixement perquè quedin bé", ha afegit. De fet, "moltes vegades hi ha un empleat que en sap, però els altres no, i amb les càpsules tots els cambrers, en un temps molt curt, poden fer un còctel i servir-lo al consumidor", ha destacat. D'aquesta manera, l'emprenedor considera que amb aquestes càpsules "es redueix el temps invertit i s'amplia l'oferta". D'altra banda, segons Martori, passa el mateix quan és hora de fer còctels a casa. "Tenir tots els ingredients, exprimir-los i barrejar-los bé comporta molta feina, i si a casa hi ha algú que en sap ho fa bé, llavors és l'esclau d'aquell dia", ha lamentat. Les càpsules de Vermutissimo ja es poden trobar a l'estat espanyol i també a Portugal. La primera remesa es va produir el mes de febrer del 2017, i aquest estiu tenen previst fer-ne una segona, de 50.000 unitats. El preu per a 60 càpsules és d'uns 30 euros.  De moment, compten amb una trentena de punts de venda i l'objectiu és créixer, però també arribar als lineals del supermercat, ha destacat Martori. Amb una inversió inicial de 100.000 euros, la primera tanda de càpsules es va fabricar en uns laboratoris catalans, mentre que l'envasat es va fer a Andalusia.  Enric Martori ha explicat que la idea de les càpsules amb els sucs de fruita per a còctels neix arran del seu bagatge en el món de les begudes alcohòliques i després d'haver treballat per a multinacionals d'aquest sector, no només a l'estat espanyol, sinó també a França o Portugal.

Summary: Dos emprenedors de Viladrau llancen al mercat càpsules monodosi per preparar vermuts


L'exdiputat al Congrés per CiU Pere Macias serà el director estratègic del projecte de connexió dels dos tramvies en què està treballant l'Ajuntament de Barcelona, liderat per Ada Colau, segons ha avançat TV3 i ha confirmat l'ACN. Actualment Macias és el president del Cercle d'Infraestructures i va ser conseller de Política Territorial i Obres Públiques del 1997 al 2001, en l'època de Jordi Pujol. Un cop analitzats els estudis tècnics, l'alcaldessa va dir a finals de març que connectar els tramvies per la superfície de la Diagonal era l'opció "més coherent". Per la seva part, el líder de CiU a l'Ajuntament, Xavier Trias, reticent al projecte, va demanar a Colau que estudiï totes les alternatives possibles abans de tirar endavant la unió dels tramvies, incloent la de fer passar un bus elèctric que uneixi les places de Francesc Macià i les Glòries. S'incorpora al maig L'Ajuntament de Barcelona ha decidit encarregar a Pere Macias la direcció estratègica de la connexió dels tramvies després de valorar la seva "expertesa professional" en matèria d'infraestructures i xarxa tramviària. Macias, que s'incorporarà al càrrec a partir del maig, treballarà sota la responsabilitat de la tinència d'alcaldia d'Ecologia, Urbanisme i Mobilitat i assessorarà i coordinarà la interlocució entre els diferents agents implicats en el projecte, com són l'Ajuntament, l'Autoritat del Transport Metropolità (ATM), la Generalitat i TMB, entre d'altres. Enginyer de Camins i professor de la UPC Pere Macias (Olot, 1956) és doctorat en enginyeria de Camins, Canals i Ports i professor de la Universitat Politècnica de Catalunya en matèria de legislació urbanística. Amb una llarga experiència en el camp de les infraestructures, del 1996 al 1997 va ser conseller de Medi Ambient de la Generalitat i, a partir d'aquell any, va passar a ocupar el càrrec de conseller de Política Territorial i Obres Públiques fins al 2001 impulsant, entre d'altres projectes, la implantació del TramBaix i el TramBesòs a la capital catalana.  Macias també va posar les bases de l'actual Pla Director d'Infraestructures que ja assenyalava la connexió de les dues xarxes tramviàries com un element determinant per incrementar la connectivitat amb la resta de xarxes actuals (metro, FGC i Rodalies) a escala metropolitana. Durant la seva etapa com a conseller també va ocupar el càrrec de president de l'ATM, des d'on va impulsar la integració tarifària i la Llei de Mobilitat de Catalunya. El passat 1 de març l'Ajuntament de Barcelona i la Generalitat van signar el protocol de col·laboració per impulsar la connexió de les dues xarxes de tramvia després de l'acord institucional entre l'alcaldessa Ada Colau i el president Carles Puigdemont. El protocol estableix que l'Ajuntament determinarà el traçat de la unió del TramBaix i el TramBesòs en base als estudis tècnics. Uns estudis que han conclòs que l'alternativa que millor respon als diferents paràmetres avaluats és la connexió en superfície per la Diagonal, en el tram comprès entre Francesc Macià i Glòries.

Summary: L'exdiputat de CiU Pere Macias dirigirà el projecte de connexió dels dos tramvies per la Diagonal


L'escola catalana Jordi Pere Cerdà de Sallagosa (Alta Cerdanya) ha iniciat aquest dilluns una campanya de donatius amb la que pretén aconseguir els recursos econòmics que des de la seva obertura, l'any 2012, ha anat obtenint a través d'una subvenció de la Generalitat de Catalunya i que enguany no han arribat per l'aplicació de l'article 155. Concretament, necessita 35.000 euros per poder pagar part de les despeses de les mestres que hi treballen, així com dels subministraments bàsics de l'equipament de cara al proper curs. Aquesta xifra representa un 28 per cent del pressupost total del centre, que és de 125.000 euros, amb la qual cosa la seva continuïtat perilla si no reuneixen, com a mínim, 20.000 euros abans del proper mes de setembre. Tot i que des del Govern català els hi han traslladat la voluntat de mantenir la seva aportació al 2019, la decisió sobre el seu futur, vinculada al volum de recaptacions que assoleixin, es prendrà abans que s'acabin les classes, el proper 6 de juliol. L'escola privada catalana i multilingüe Jordi Pere Cerdà de Sallagosa compta aquest curs amb un total de 47 alumnes. D'aquests, un 60% viuen a la banda administrativa francesa de la Cerdanya i, la resta, a la catalana. El centre, que va obrir el 2012, és l'únic de la comarca que aposta per un model educatiu on la llengua catalana hi té més presència, sense deixar de banda l'ensenyament del francès, l'anglès i el castellà. Actualment hi treballen tres mestres a temps complert i dues més a temps parcial, les quals, si no s'aconsegueixen els recursos econòmics necessaris, no podran cobrar la nòmina d'aquest mes de juny. La directora de l'escola, Sònia Ferraro, ha explicat que la subvenció de 35.000 euros que la Generalitat havia atorgat tots els cursos anteriors i que enguany no han obtingut com a conseqüència de l'aplicació de l'article 155 de la Constitució espanyola solia arribar en dos parts, una primera entre els mesos de març i maig i una segona a final de curs. Aquests diners servien per sufragar els costos d'una part de les despeses de personal i dels subministraments bàsics del centre, que també es paguen a través de les aportacions del Consell Regional d'Occitània, el Consell Departamental dels Pirineus Catalans, les quotes dels pares dels alumnes i diversos donatius, sumant, entre tots ells, un pressupost de 125.000 euros. Tot i que Ferraro ha afirmat que des de la Generalitat els han transmès la voluntat de tornar a col·laborar amb el manteniment de l'escola al 2019, per la seva contribució a la recuperació de la llengua i cultura catalanes a la Catalunya Nord, el fet que els recursos no estiguin garantits i que no arribin abans de l'inici del proper curs en fa perillar la seva continuïtat. Per aquest motiu, un grup de familiars dels alumnes del centre va plantejar obrir una campanya de donatius, la qual s'ha iniciat aquest dilluns amb el suport també de la direcció de l'equipament. Les col·laboracions es poden dur a terme a través del web salvemlajordi.cat, on s'explica que en cas de no assolir un mínim de 20.000 euros els diners recaptats es destinarien a la promoció del català.

Summary: La continuïtat d'una escola catalana de l'Alta Cerdanya, en perill per la retirada d'una subvenció arran del 155


Els informatius de TV3 van ser els que van recollir més diversitat de veus polítiques, segons un informe del Consell de l’Audiovisual de Catalunya (CAC) que analitza l’observança del pluralisme polític de cinc mitjans catalans durant el segon quadrimestre del 2018. La cadena va donar temps de paraula a 30 agrupacions polítiques, més que RAC1 (29 agrupacions), Catalunya Ràdio (28), TVE Catalunya (24) i 8tv (22). L’informe també exposa que el PP va ser el partit amb més temps de paraula en els informatius dels cinc mitjans, en un context polític marcat pel canvi de govern a l’Estat com a conseqüència de la moció de censura a Mariano Rajoy. En el cas de TV3, la segona posició en temps de paraula va ser per a Ciutadans, i la tercera, per a PSC i PSOE. En comparació amb el quadrimestre anterior, la presència de dones polítiques en els informatius va millorar superant en tots els casos el 32%, i en el cas de Catalunya Ràdio, al 39,5%.

Summary: Els informatius de TV3 van ser els més plurals en el segon quadrimestre del 2018, segons el CAC


L'eurodiputat euroescèptic no hauria declarat els diners rebuts per part de l'empresari durant l'any del referèndum del Brexit ACN Brussel·les.-El Parlament Europeu investigarà les despeses que l'eurodiputat euroescèptic Nigel Farage hauria finançat amb donacions de l'empresari milionari Arron Banks. Segons han confirmat fonts de la institució a l'ACN aquest dimarts, el president Antonio Tajani ha remès el cas de Farage al comitè encarregat del Codi de Conducta dels membres de la cambra perquè avalui si l'eurodiputat britànic va cometre irregularitats. Segons va revelar la setmana passada Channel 4, Farage va rebre fins a 450.000 lliures - més de mig milió d'euros- a través de les empreses de Banks, promotor de la campanya no oficial del Brexit, després del referèndum del 2016.   Segons el canal, el líder de l'UKIP s'hauria beneficiat amb aquests diners d'una casa a Chelsea o un cotxe amb xofer, despeses que no hauria declarat al Parlament Europeu, contravenint suposadament el que recull el Codi de Conducta de la cambra. Entre les possibles sancions que el comitè consultiu de l'Eurocambra pot adoptar contra Farage hi ha una amonestació o la pèrdua del dret a dietes per un període d'entre dos i trenta dies.

Summary: El Parlament Europeu investigarà les despeses de Nigel Farage finançades pel milionari Arron Banks


El Consell Departamental dels Pirineus Orientals, l'ens administratiu de la Catalunya del Nord, ha aprovat per unanimitat una moció per demanar l'alliberament dels polítics independentistes empresonats. Segons ha avançat Ràdio Arrels, el document remarca que la seva llibertat "contribuiria enormement a alleujar les tensions, provocacions i escalades de violència que continuen de manera preocupant a Catalunya". L'escrit també recorda que quatre dels nou líders polítics i associatius a presó van iniciar una vaga de fam a principis de desembre per exigir que el recurs presentat contra el seu empresonament arribi al Tribunal Europeu dels Drets Humans. "Una vegada més, nosaltres, elegits representants de l'Assemblea Departamental, sense pronunciar-nos sobre el lloc de Catalunya a l'estat espanyol, cridem a respectar els drets i les llibertats fonamentals", insisteixen.  La moció també insisteix que "aquestes dones i homes" han de poder "comparèixer lliures, en plena possessió dels seus mitjans i havent preparat la seva defensa en les millors condicions.".  Aquesta no és la primera vegada que el Consell Departamental es posiciona sobre la situació a Catalunya. El mes d'abril també van penjar llaços grocs a la façana del seu edifici principal a Perpinyà.

Summary: El Consell Departamental dels Pirineus Orientals aprova una moció per demanar l'alliberament dels presos independentistes


Les matriculacions de turismes van caure un 2,8% durant el 2018 a Catalunya respecte el 2017, segons les patronals Anfac, Faconauto i Ganvam. Així, entre gener i desembre de l'any passat es van matricular 185.105 unitats davant les 190.480 del mateix període de l'any anterior. Catalunya ha estat, de fet, l'únic territori de l'Estat on en el període acumulat cauen les matriculacions ja que la resta de comunitats registren increments. Pel que fa al desembre, el descens s'ha accentuat fins el 15%, amb 13.584 vehicles. A la resta de l'Estat, les matriculacions de turismes van registrar un increment del 7%, fins als 1,32 milions d'unitats mentre que al desembre van caure un 3,5% (99.921 unitats). La patronal destaca que és el primer mes de desembre amb descensos des del 2012 i ho atribuït a una "debilitat real de la demanda". La patronal també constata que ja són 4 mesos amb reduccions de vendes dels vehicles a l'Estat, fet que no es produïa des de fa sis anys, i dona per finalitzades les "distorsions de mercat" que va provocar l'entrada en vigor de la nova normativa d'emissions WLTP. Un altre dels arguments per explicar el descens és, segona la patronal, el fet que la vigília de Nadal i el 31 de desembre fossin en dilluns, ja que no ha contribuït a l'activitat comercial. El canal de particulars experimenta un descens de les entregues, amb un 11,2% de menors vendes al desembre i 53.481 unitats, En el conjunt de l'any, mantenen el creixement en positiu amb un 3,7% de pujada, amb 663.010 vehicles entregats. Les empreses tanquen el conjunt de l'any amb un 13,6% d'increment, fins a les 420.651 unitats i en el canal de lloguer, amb un 5,7%, amb 237.777 l'acumulat durant el 2018. La directora de Comunicació d'Anfac, Noemi Navas, ha destacat que el consumidor s'ha vist frenat a l'hora d'adquirir un producte després de les dades que apunten a un menor creixement econòmic i ha afegit que cal "explicar amb claredat que la renovació del parc automobilístic amb vehicles zero i baixes emissions és positiva per a la descarbonització i la millora de la qualitat de l'aire".  Per la seva banda, per Faconauto, un creixement del 7% "no és una mala dada" i ha afirmat que en línies generals "es pot parlar d'un any correcte" per al mercat estatal però ha lamentat el "clima negatiu que envolta l'automoció" perquè ha fet retrocedir les vendes.

Summary: Les matriculacions de turismes a Catalunya cauen un 2,8% durant el 2018


L'Agrupació de Penyes Taurines de les Terres de l'Ebre ha convocat una reunió per aquest pròxim dissabte a Santa Bàrbara (Montsià) per "tranquilitzar" els aficionats i rebaixar la tensió dels darrers dies després dels incidents del Mas de Barberans. Segons ha avançat en declaracions a l'ACN, el president de l'entitat, Ximo Martí, l'objectiu és aconsellar i guiar les diferents comissions de penyes per evitar aldarulls en una temporada que acaba de començar. Martí ha assegurat que els fets del Mas són "injustificables" però deixa clar que els animalistes han "traspassat la línia vermella" amb el que consideren que són "provocacions". El representant de l'Agrupació ha reclamat que es reguli l'entrada d'animalistes a les places on se celebren correbous i ha demanat que es persegueixin les "denúncies falses" que es fan per part dels antitaurins.

Summary: L'Agrupació de Penyes Taurines de l'Ebre convoca una reunió per "tranquilitzar" els aficionats


La mesura vol rebaixar l'accidentalitat després de comprovar que és una de les causes principals dels sinistres ACN Girona.-La Policia Municipal de Girona destinarà un cotxe patrulla que sortirà cada dia amb l'objectiu d'enxampar els conductors que fan servir el mòbil mentre estan al volant. La mesura ja s'ha aplicat puntualment aquest 2017 i ha permès sancionar prop de 400 conductors. L'inspector de la Policia Municipal de Girona, Joan Jou, explica que la voluntat és rebaixar l'accidentalitat i reconeix que per al cos "és una prioritat". "Entenem que la utilització del mòbil va estretament lligada a l'augment dels sinistres i ens hi volem centrar", ha concretat. D'altra banda, el regidor de seguretat de l'Ajuntament de Girona, Eduard Berloso, ha deixat clar que "no hi ha cap voluntat recaptatòria" i que la mesura vindrà acompanyada d'una campanya de conscienciació. Girona vol acabar amb aquells conductors que fan servir el mòbil mentre condueixen. Després de comprovar que es tracta d'un dels factors de risc més importants en els accidents, des del cos s'iniciarà una campanya per tal d'enxampar els infractors. Dos agents uniformats patrullaran en un cotxe de paisà els carrers de la ciutat amb l'únic objectiu de buscar persones que remenen el terminal mentre van conduint. L'inspector de la Policia Municipal de Girona, Joan Jou, explica que aquest 2017 ho han provat "puntualment" i ha donat "molt bon resultat". En concret, els agents han interposat prop de 400 sancions durant tot el curs. Jou subratlla que el 2018 es farà un seguiment "diari" perquè s'ha convertit "en un problema molt important i una prioritat".  Amb tot, des del consistori gironí deixen clar que "no hi ha cap voluntat de recaptar" sinó de fer baixar els accidents que es produeixen a la ciutat al cap de l'any. El regidor de seguretat de l'Ajuntament de Girona, Eduard Berloso, concreta que abans de començar amb els patrullatges diaris es farà una campanya de sensibilització i comunicació al ciutadà. Ferms amb el soroll Un altre dels propòsits de la Policia Muncipal de Girona és ser més dur en conductes incíviques per part de veïns de la ciutat. Jou remarca que el soroll és una de les més importants i per les quals reben més trucades per part de veïns. Des del cos s'han proposat "no ser gens condescendents amb aquells que no respecten el descans dels seus conciutadans". "A partir d'ara si hem d'anar a un domicili a les dues o les tres de la matinada per sorolls s'aixecarà acta des del primer moment", adverteix Jou. Les denúncies per fressa suposen un 10% del total de les trucades que obliguen a actuar a la policia gironina. Un aspecte que també destaca és l'increment de les denúncies que han fet els agents en relació als animals. En concret, han augmentat un 46%, la gran majoria per tinença de gossos perillosos o perquè no tenien els papers en regla. 50.000 trucades En total la Policia Municipal de Girona va rebre al voltant de 50.000 trucades el 2017. D'aquestes, la meitat han suposat una actuació per part dels agents, mentre que l'altra meitat eren merament informatives.  Respecte a les prop de 25.000 trucades que han comportat una actuació, el 35% feien referència a temes de circulació, com accidents, requeriments de la grua o regulació del trànsit per alguna incidència. Un 25% més tenen a veure amb funcions de policia administrativa, com sorolls, manifestacions sense autorització o queixes per problemes amb animals.  Del 40% restant, el 20% té a veure amb les tasques de policia judicial en relació als furts, danys o robatoris que hi ha hagut a la ciutat. Un 10% fa referència a assistència a persones que hagin tingut un contratemps i un altre 10% són qüestions diverses que precisen intervencions poc freqüents dels agents. Per barris, l'Eixample és qui més truca, i Girona Est qui menys. Joan Jou ha presentat les dades aquest divendres en un brindis de Nadal que ha compartit amb part del cos, membres de l'ajuntament i la premsa.

Summary: Un cotxe de la Policia de Girona patrullarà la ciutat cada dia buscant aquells conductors que facin servir el mòbil


Personalitats diverses del món de la cultura han decidit posicionar-se davant la consulta convocada per l'Ajuntament de Tortosa per decidir el futur del monument franquista a la batalla de l'Ebre que hi ha al mig del riu. En un manifestat signat per més de mig centenar d'actors, periodistes, músics i escriptors, lamenten la convocatòria de la consulta i critiquen el redactat de la mateixa pel que consideren que és "una perversió del llenguatge" quan es parla de memòria històrica i pau en les dues opcions. Els signats creuen que el monument s'hauria de retirar, en compliment de la Llei, i que no caldria una consulta per avalar aquesta decisió. Malgrat això, i un cop convocada, donen "ple suport" a la retirada i museïtzació del monument, i fan una crida "amable i generosa" a la ciutadania de Tortosa  perquè "independentment de la seva ideologia" i com a capital de les Terres de l'Ebre, "doni exemple i actuï amb valentia, maduresa, cultura democràtica, sentit de la justícia i de país, i voti l'opció A".

Summary: Personalitats del món de la cultura signen un manifest per  la retirada i museïtzació del monument franquista de Tortosa


El nombre de turistes estrangers que van visitar Catalunya el mes de febrer es va situar en 930.051 persones, cosa que suposa un 13% més que el mateix mes de l’any passat, segons dades facilitades per l’Institut d’Estadística espanyol. En el conjunt de l’estat espanyol, l’increment va ser del 13,7%. Un de cada quatre turistes que van arribar a Catalunya procedia de França, el 26,2% del total, cosa va convertir aquest país en el principal mercat emissor de Catalunya. L’opció de pernoctar en establiments hotelers és la majoritària i és l’elegida pel 63% dels turistes, amb un creixement del 16,3%, mentre que l’opció de dormir en casa d’amics o familiars és l’elegida pel 15% amb un creixement del 13,6%. L’estadística de Moviments Turístics a les Fronteres (Frontur) que publica l’Institut Nacional d’Estadística (INE) indica que la primera comunitat autònoma en nombre de recepció de turistes estrangers el mes de febrer va ser Canàries, amb 1,1 milions de viatgers, seguida de Catalunya amb aquests 930.000 turistes.  En l’acumulat de l’any, el nombre de turistes que han arribat a Catalunya en els dos primers mesos de l’any s’ha situat en 1.674.442 viatgers, amb un augment del 14,3% en relació amb el mateix període de l’any passat.  França va ser el primer país emissor el mes de febrer a Catalunya, amb el 26% del total de turistes que van arribar al Principat, seguit dels viatgers agrupats en la categoria genèrica de ‘resta del món’ que ocupen el 13,7% del total de turistes arribats.

Summary: L’arribada de turistes estrangers creix al febrer un 13% en relació amb l’any passat


Budó confia que el jutjat autoritzi les mesures després de l'aprovació del decret aprovar dilluns ACN Barcelona.-El Govern ha aprovat l'enduriment del confinament per a la ciutat de Lleida i set municipis més del Segrià, i que es preveu que entri en vigor a les 00.00 hores de la mitjanit i duri 15 dies. La resolució de l'executiu decreta de nou les restriccions en la mobilitat, les activitats de restauració i les comercials, i prohibeix reunions de més de deu persones, com ja es va intentar fer abans que el jutjat de guàrdia ho tombés la matinada de dilluns. La portaveu del Govern, Meritxell Budó, s'ha mostrat confiada que ara el jutjat contenciós administratiu al que s'ha presentat la resolució no hi posarà impediments perquè el decret que el Consell Executiu va aprovar dilluns al vespre dona "el marc legal" per poder implementar les mesures.  El Consell Executiu ha fet el que ja tenia previst i anunciat. Després que una jutge de guàrdia tombés l'enduriment del confinament per a Lleida, Alcarràs, Aitona, la Granja d'Escarp, Massalcoreig, Serós, Soses, Torres del Segre i les entitats municipals descentralitzades de Sucs i Raimat, el Govern es va reunir dilluns al vespre de forma extraordinària per aprovar un decret llei que emparés jurídicament les mesures que volia per a aquest territori. Dit i fet. Amb el decret en vigor i publicat, l'executiu ha aprovat aquest dimarts al matí una nova resolució amb pràcticament les mateixes mesures que va tombar la jutgessa, i que entraran en vigor a les 00.00 hores d'aquesta mitjanit.  Segons la portaveu del Govern, la nova resolució preveu una durada d eles mesures de 15 dies, tot i que el termini és "revisable" i e podria modificar o allargar en funció dels resultats epidemiològics. Segons Budó, el contingut "reprodueix el que ja s'havia definit" diumenge per a Lleida i els set municipis del Segrià. A grans trets, restringeix la mobilitat dels ciutadans, limita l'activitat en restaurants únicament a serveis a domicili o per a recollir, obliga a acudir amb cita prèvia a comerços no alimentaris o no essencials, i fixa en deu el màxim de persones autoritzat per a reunir-se.  Malgrat les restriccions, la portaveu ha insistit que no es tracta "d'un confinament domiciliari" però "sí es demana que només se surti del domicili per a allò essencial". "La gent pot sortir a caminar, fer esport, comprar, però tenint present que hi ha un brot molt important i que cal la consciència dels ciutadans. Tot el que no estigui en resolució, no està permès", ha dit en la roda de premsa posterior a la reunió del Consell Executiu.  Ara, un cop aprovada i publicada la resolució, el Govern l'ha de portar al jutjat contenciós administratiu perquè la validi donat que, segons Budó, "és el jutjat competent per fer-ho". La portaveu confia que en aquesta ocasió no hi haurà problemes perquè dilluns al vespre el Govern "es va donar del marc jurídic que dona la força legal per dur a terme aquestes resolucions".  Les mesures impulsades  Si, tal i com ha comentat Budó, la norma aprovada aquest dimarts és igual que la de diumenge, les mesures per a Lleida i els set municipis més del Segrià mantindran restriccions controlades i un règim sancionador que controlaran la Generalitat i els ajuntaments. Així, quedarà prohibida l'entrada i la sortida als vuit municipis del Segrià afectats i també als nuclis de Sucs i Raimat, que pertanyen a la capital del Segrià. Amés, el confinament perimetral a tota la comarca es manté. Es podrà sortir de casa per anar a la feina, si es dins del mateix municipi si no és possible fer teletreball. També per assistir a centres i serveis sanitaris, per tenir cura de persones grans, menors d'edat, dependents o persones amb discapacitat o vulnerables; i anar a entitats financeres i d'assegurances. A més, es podrà sortir del domicili per fer trobades i activitats de lleure i esportives amb persones només del grup de convencia habitual. Quedaran també prohibides les trobades i reunions de més de deu persones, tant en l'àmbit públic com privat. En aquestes trobades de fins a 10 persones, no es permetrà el consum d'aliments ni begudes. Pel que fa a establiments comercials minoristes d'alimentació, s'hi podrà anar. En canvi, a la resta d'establiments només s'hi podrà anar amb cita o avís previ. L'hostaleria i la restauració només podran oferir serveis a domicili o de recollida amb cita prèvia. Tampoc es podran fer casaments, serveis religiosos, enterraments i serveis fúnebres. Sí es podrà sortir de casa per atendre horts familiars d'autoconsum. En canvi, es mantenen en aquests vuit municipis els casals d'estiu i les colònies, tot i que caldrà que compleixin les mesures aprovades pel Procicat per aquest sector. Tot i això, tant els participants com els motius hauran de tenir el seu domicili al municipi on es fa l'activitat. També es podrà fer esport, de manera individual o amb el grup de convivència, però els gimnasos i les piscines municipals quedaran tancades. Pel que fa a les piscines de les comunitats de veïns, es decidirà en una reunió posterior que mantindran el Govern i els ajuntaments afectats. Queden també prohibides les activitats culturals, d'espectacles públics, recreatives, esportives i d'oci nocturn. Els equipaments culturals, socials o educatius podran obrir amb prèvia autorització del Comitè Tècnic del Procicat per atendre a les persones vulnerables a l'onada de calor amb hora concertada i registre de dades de contacte. Museus i biblioteques sí que romandran oberts amb les mesures de prevenció que el Procicat determina. Només es podrà entrar i sortir d'aquests municipis per a desplaçaments per motius laborals per serveis essencials, com la seguretat i les emergències; els serveis sanitaris, penitenciaris, socials, residencials i funeraris; els serveis judicials i les notaries per a tràmits urgents amb cita prèvia; els serveis d'electricitat, d'aigua potable, aigües residencials, combustibles, gas, telecomunicacions, residus urbans i industrials; bancs, finances i assegurances; residus i subministraments sanitaris i de farmàcia; distribució alimentària humana i per a granges, veterinaris i escorxadors, així com els allotjaments turístics definits com a serveis essencials per acollir positius i contactes de covid-19 Les mesures també afecten el transport públic en totes les seves modalitats, però no la circulació per autovia o autopista amb origen o destinació fora del Segrià. Tampoc afecta el transport de mercaderies. Pel que fa als treballadors no essencials, el Govern permetrà accedir o sortir d'aquests municipis del Segrià només durant les primeres 24 hores de l'aplicació del tancament per recollir els elements imprescindibles per poder fer teletreball.

Summary: El Govern aprova l'enduriment del confinament a Lleida i set municipis del Segrià a partir d'aquesta mitjanit


La Policia Local de Sant Feliu de Guíxols (Baix Empordà) ha salvat, aquesta matinada, la vida d'un veí de la població de 48 anys fent servir un desfibril·lador. Segons informa l'ajuntament en un comunicat, la parella de l'home el portava d'urgència al CAP però, de camí, ha comprovat que havia deixat de respirar. Per això, cap a quarts de quatre de la matinada ha entrat a les dependències de la Policia Local per demanar auxili perquè el CAP li quedava més lluny. L'agent de guàrdia ha començat la primera assistència de reanimació i ha alertat a altres agents. Els policies han estirat l'home a terra i han practicat les maniobres per reanimar-lo amb el desfibril·lador. En paral·lel, altres agents anaven a buscar el metge de guàrdia. Minuts més tard, el veí ha recuperat la consciència. Una ambulància ha traslladat el pacient a l'hospital Trueta de Girona.

Summary: La Policia Local de Sant Feliu de Guíxols salva la vida a un home fent servir un desfibril·lador


El portaveu de l'executiu de Rajoy diu que el comunicat d'ETA "constata la derrota total de la banda terrorista" ACN Madrid.-El ministre portaveu del govern espanyol, Íñigo Méndez de Vigo, ha assegurat que "mai hi haurà cap contrapartida" per a ETA, després que hagi fet un comunicat on demana perdó a les víctimes i reconeix el dany causat. "Puc afirmar taxativament i cap dels 46 milions d'espanyols ha de dubtar que no hi ha hagut ni haurà mai cap contrapartida", ha dit Méndez de Vigo, que nega que hi hagi cap negociació per plantejar una cessió de competències de les presons al País Basc. Méndez de Vigo assegura que el comunicat "constata la derrota total de la banda terrorista". "És una derrota tant econòmica com social i internacional", ha manifestat. Méndez de Vigo ha dit que la primera valoració que fan des del govern espanyol és la d'enviar un missatge a totes les víctimes. "Hem estat i estarem sempre al costat de les víctimes", ha manifestat durant la roda de premsa posterior al Consell de Ministres.  A més, ha ressaltat que el "relat" que quedarà sobre la banda terrorista "no serà el d'ETA sinó el de tots els demòcrates" que van "vèncer els terroristes".  "No permetrem que es canviï el relat ni es parli d'uns i altres", ha afegit. També ha reconegut el paper de la judicatura i el suport internacional que ha rebut l'Estat per combatre el terrorisme. "El que sempre hem de tenir és un record per a les víctimes", ha afegit.

Summary: El govern espanyol assegura que "mai hi haurà cap contrapartida" per a ETA


El Delta Ebre Port ha presentat, aquest dimarts, el primer operador d'embarcacions nàutiques de lloguer que començarà a treballar des del port de Sant Carles de la Ràpita (Montsià) al juny. Es tracta de l'empresa mallorquina Cruesa que estrenarà l'activitat de xàrters nàutics des del port rapitenc amb un catamarà, de 13 metres d'eslora (amb capacitat màxima per 12 persones), un veler i un iot a motor, tots dos de 10 metres d'eslora (i capacitat màxima de 6 persones). L'empresa té capacitat per operar fins a 17 embarcacions de lloguer. La seva responsable, Cristina Sastre, ha destacat que, segons estudis de 2008,  l'impacte econòmic d'aquest turisme és d'un mínim de 218 euros per persona i dia i atreu un perfil de turista sa i respectuós amb el medi ambient. Les institucions confien que l'arrencada de l'activitat atregui noves empreses de xàrters.  Les primeres reserves per llogar embarcacions des del port de Sant Carles de la Ràpita ja estan confirmades. Cruesa, l'operadora que començarà a treballar-hi, ofereix per a aquest temporada tres embarcacions però té capacitat per operar-hi amb disset, la majoria velers i catamarans. De moment, pel calatge del litoral ebrenc i per testar l'experiència i la resposta dels clients, s'inicia l'activitat amb un catamarà, un veler i un iot a motor. El catamarà és, de moment, el més demandat i ja hi ha diverses setmanes reservades per al mes de juny. L'empresa balear també ofereix la possibilitat de fer una ruta des de Palma de Mallorca fins a les Terres de l'Ebre, i viceversa.  El port base per operar des del territori ebrenc serà el port de la Ràpita però Cristina Sastre, directora de Cruesa, ha destacat que els beneficis d'aquesta activitat s'acaba estenent a la resta de ports ja que els clients d'aquest tipus d'embarcacions naveguen a diari d'un municipi a un altre i fan nit a port, per la impossibilitat de fer ancoratge nocturn al litoral de l'Ebre.  En la darrera fira nàutica de Düsseldorf (Alemanya) es va presentar la destinació i el nou producte amb un Portbbook que promociona conjuntament la navegació nàutica d'esbarjo de  les Terres de l'Ebre, les Illes Balears i el nord de Castelló. "La idea era oferir la zona d'alguna manera especial on fos atractiva la navegació d'esbarjo: on les illes Columbretes siguin un pas a Eivissa i que es formés un triangle atractiu amb la navegació a Mallorca", ha destacat Sastre. "L'enfoc crec que és l'encertat i estem veien a Alemanya la repercussió i la bona acollida que està tenint", ha afegit.  "Esperem que amb les experiències dels clients puguem començar a oferir el luxe d'aquesta terra. No volem ser Mallorca. Això és el delta de l'Ebre i cada zona ha de treure el millor d'ella i saber oferir-ho", ha defensat la directora de Cruesa. Cristina Sastre ha destacat que els seus clients s'enduran de les Terres de l'Ebre la gastronomia, la natura, el bon tracte i la qualitat humana. "Hem d'evitar els nyaps", ha exigit.  Sastre ha assegurat que el perfil de turista de l'activitat de xàrters nàutics és el d'un client sa, net, familiar, apartat del turista de sol i platja. "És gent que li agrada el mar i vol fer alguna cosa diferent, que li agrada la naturalesa. No té res a veure amb el client massificat. És respectuós amb l'entorn i no és el client que embruta el mar", ha defensat la directora de Cruesa.  Aquest tipus de turista fa una despesa diària de, com a mínim, 218 euros per persona i dia al territori –segons un estudi fet per la Cambra de Comerç de Mallorca, l'any 2008- . Els lloguers de les embarcacions es fan per una setmana però els seus usuaris acaben passant altres dies -fins a 11,5 de mitjana- en hotels i allotjaments del territori. A més a més, abans de la sortida de l'embarcació des del port base, la despesa mitjana que tenen per avituallar el vaixell és d'uns 700 euros, aproximadament.  Fita història La presentació del primer operador que ha escollit el port de la Ràpita com a port base s'ha fet a la Marina de la Ràpita amb l'alcalde de Sant Carles de la Ràpita, Josep Caparrós; el gerent de Ports de la Generalitat, Joan Pere Gómez Comes, el director-gerent de la Cambra de Comerç de Tortosa, Francesc Minguell, l'adjunt a la direcció del Patronat de Turisme de la Diputació de Tarragona a les Terres de l'Ebre, Albert Folch, la regidora de Turisme de la Ràpita, Rosa Anglès, i la directora de Cruesa, Cristina Sastre.  El gerent de Port ha qualificat la fita "d'històrica" per ser la primera vegada que els turistes arribaran a les Terres de l'Ebre per mar. Gómez ha remarcat que aquesta nova activitat turística ha de ser un revulsiu econòmic per a la Ràpita, com a port base, però també per al conjunt del litoral ebrenc, el qual ha de posar-se a treballar, "i fer els deures", per estar llestos per acollir aquest tipus d'embarcacions d'esbarjo.  L'alcalde Josep Caparrós, com la resta d'institucions, confia que amb aquesta aposta de Cruesa s'acabi atraient noves empreses. "Hem de continuar treballant per a l'arribada de creuers i hem d'empènyer amb els xàrters. La combinació de totes les voluntats i l'esforç de tots els agents implicats convertirà la Ràpita en el port referent del sud de Catalunya", ha destacat Caparrós.  Línia estratègica  La nova activitat de xàrters nàutics s'emmarca entre les línies estratègiques establertes en el renovat conveni, signat al mes de novembre de 2016 sota la marca Delta Ebre Port. Amb aquell acord es va crear un pla d'actuacions i un equip de treball per desenvolupar diverses activitats, com ha estat la participació en els principals fòrums nàutics internacionals de París i Düsseldorf. Està previst participar també a les fires de Palma de Mallorca i Barcelona.    Dues rutes    La Ràpita té una bona connexió amb les Illes Balears i un dels objectius de la nova activitat és establir noves rutes entre els ports ebrencs i els ports de Castelló amb l’illa de Mallorca. Així, s'han creat dos itineraris: la ruta nord, que transcorre pels ports de l'Ampolla, l'Ametlla de Mar i Calafat; i la ruta sud, que va des del port de les Cases d'Alcanar, passant per ports de Castelló, com ara Vinaròs, Benicarló, Peníscola i las Fuentes, fins a les Illes Columbretes.   El port de la Ràpita disposa de 1.500 amarradors esportius entre la Sant Carles Marina i el Club Nàutic, xifra que el posiciona com a líder en l'activitat nàutica a la Costa Daurada i a les Terres de l'Ebre.

Summary: Els primers xàrters nàutics del Port de Sant Carles de la Ràpita començaran a operar al juny


L'Associació de Ràdio Taxi de Sabadell s'ha afegit a la vaga convocada pel sector aquest dijous i que té el seu principal epicentre a Barcelona, on els taxistes reclamen la limitació de llicències VTC per frenar la competència de plataformes com Uber o Cabify, que consideren deslleial. A través d'un breu comunicat, els taxistes de Sabadell han anunciat que se sumen a la "lluita per la subsistència". Durant la vaga, que s'allarga des de les sis del matí d'aquest dijous fins a la mateixa hora de divendres, només hi haurà actius tres vehicles per cobrir els serveis "de gran urgència" a centres mèdics.

Summary: Els taxistes de Sabadell també s'afegeixen a la vaga del sector


L’Associació d’Hostaleria de les Terres de l’Ebre s’ha presentat aquest divendres com un agent que vol potenciar el turisme de qualitat al territori. En un acte a la seu de la l’Associació d’Hostaleria de Tarragona, l’entitat que l’empara, els empresaris ebrencs han posat en valor les seves fortaleses, com la natura i la gastronomia, i han afirmat que ja compten amb 90 establiments adherits. El president serà el consultor Lluís Maldonado, que comptarà amb empresaris del sector turístic a la junta directiva, amb un vicepresident per cadascuna de les quatre comarques representades.

Summary: La nova Associació d'Hostaleria de les Terres de l'Ebre vol ajudar a potenciar el turisme gastronòmic


Crida per la Democràcia anunciarà demà dijous a les deu de la nit la primera d'un seguit d'accions directes que tenen l'objectiu "d'obligar l'Estat espanyol a reaccionar davant del clam de llibertat del poble català". Després de l'empresonament dels presidents d'Òmnium Cultural i de l'ANC, Jordi Cuixart i Jordi Sànchez, Crida per la Democràcia considera que ara és l'hora de fer-se escoltar "d'una manera activa". A través d'un missatge que s'ha difós per les xarxes socials indiquen que és l'hora "de la força de la gent, de les accions pacífiques per fer sentir el poder del poble". Des de la Crida per la Democràcia és té la idea de fer un seguit d'accions directes, massives, de desenes de milers de persones que deixin enrere el cicle de les manifestacions i donin pas a l'acció directa no violenta perquè el sector sobiranista es faci respectar i escoltar. Els impulsors de la iniciativa no volen revelar en què consistirà aquesta primera acció directa que anunciaran demà perquè el fet que sigui sorpresa, indiquen, forma part de l'acció.

Summary: Crida per la Democràcia anunciarà demà a les deu de la nit la primera acció directa per "obligar" l'Estat a "reaccionar"


El jutjat de vigilància penitenciària número 5 ha ratificat l'aplicació de l'article 100.2 a Oriol Junqueras, Josep Rull i Jordi Turull. Constata que "el que la fiscalia no va aconseguir que s'admetés en la sentència condemnatòria s'intenta aconseguir ara en fase penitenciària mantenint una oposició fèrria a tot allò que suposi facilitar sortides del centre penitenciari". La jutgessa remarca que els interns reconeixen els fets i assumeixen la responsabilitat de les seves accions, tot i no compartir la qualificació jurídica. També subratlla que els seus pensaments són legítims, que no poden fer un programa per canviar la seva ideologia, i nega que el 100.2 sigui un grau intermedi entre el segon i el tercer.   Després de recordar que el Suprem va desestimar de forma expressa la petició de la fiscalia de posar límits temporals al tercer grau o limitar l'itinerari penitenciari dels condemnats, la jutgessa remarca que tots ells han col·laborat en totes les activitats, entrevistes i cursos proposats. Insisteix que no hi ha cap programa de tractament per al delicte de sedició, i creu que la fiscalia continua defensant que cal que l'intern canviï el seu pensament i la seva ideologia política, quan són legítims en l'actual ordenament jurídic.  En el cas d'Oriol Junqueras, la sentència destaca que ha reflexionat sobre el que ha passat i sobre les seves decisions, i "considera actualment que el diàleg és el mecanisme per defensar el seu posicionament i donar resposta a possibles conflictes". També reconeix que "podria haver actuat d'una altra forma", i "admet les conseqüències que s'han originat per la seva conducta, que no eren les desitjades".  Pel que fa a Jordi Turull, destaca que les seves conviccions personals són fermes, però ell mateix diu que "probablement hi ha altres vies per aconseguir els fins pretesos" i que les decisions d'aquell moment "podrien haver estat diferents". Es considera compromès políticament però els seus objectius de futur estan en l'activitat privada.  També Rull "buscaria altres vies o mecanismes per aconseguir" els seus objectius polítics i "assumeix la responsabilitat de les seves accions". Ara bé, defensa la seva innocència i també assegura que el seu objectiu és treballar en l'esfera privada. Per als tres, constata que els seus currículums fan innecessari que facin cap programa per interioritzar que les lleis s'han de complir.

Summary: El jutjat de vigilància penitenciària ratifica el 100.2 de Junqueras, Rull i Turull


El grup de Catalunya en Comú – Podem (ECP) ha registrat aquest dilluns al Parlament unes preguntes al Govern per saber quina previsió té de cara a restablir totalment el trànsit de vehicles i mercaderies al tram de la C-13 situat entre Rialp i Llavorsí (Pallars Sobirà) que divendres passat es va veure afectat per diversos despreniments que van obligar a tallar la via, per on des de diumenge al migdia es dona pas alternatiu. A més, la formació vol conèixer les mesures que es prendran per acabar amb les incidències i els talls de circulació en aquesta carretera, ja que, segons ha afirmat el diputat de la cambra catalana, David Cid, "l'episodi no és nou" i "ni les malles de protecció ni els talussos han aconseguit aturar aquestes incidències". El grup de Catalunya en Comú – Podem també ha preguntat al Parlament si el Govern té previst realitzar un estudi geològic al llarg del recorregut de la C-13, amb especial atenció als punts negres on contínuament hi ha esllavissades i talls de la carretera. També si té previst elaborar un informe sobre les afectacions d'aquestes incidències viàries en l'economia del Pallars Sobirà i preveure, si s'escau, un pla d'ajudes i compensacions a les persones i entitats afectades.   Des de la formació expliquen que si bé és cert que unes 40 hores més tard del tall s'ha obert un pas alternatiu, "no sembla que estigui previst normalitzar la via, al menys transcorregudes diverses setmanes". A més, critiquen el conseller de Territori i Sostenibilitat, Damià Calvet, hagi dit que no és cert el menysteniment amb el territori perquè la Generalitat ha invertit en la gestió de les estacions d'esquí. "Un cop més aquesta actitud sembla indicar que les comunicacions de l'Alt Pirineu no són una prioritat dins l'acció política de la conselleria i que, lamentablement, el greuge territorial seguirà ben vigent”, ha afirmat Jaume Moya, el portaveu d'ECP Terres de Lleida, Alt Pirineu i Aran.   Per aquest motiu, la darrera pregunta que els Comuns han fet al Govern és si considera que les inversions fetes en les estacions d'esquí són suficient compensació pel dèficit d'inversions en les comunicacions i carreteres de l'Alt Pirineu.

Summary: Els Comuns demanen explicacions al Govern sobre les incidències registrades a la C-13 per les esllavissades


L’advocacia de la Generalitat Valenciana es personarà com acusació particular en la investigació judicial oberta pel presumpte cobrament de comissions per la compra de pròtesis i altres productes mèdics a una empresa per part de Ribera Salud, concessionària de l'hospital d'Alzira (Ribera Alta). Així ho ha anunciat el president de la Generalitat Valenciana, Ximo Puig, durant la sessió de control a les Corts Valencianes a preguntes del síndic de Compromís Fran Ferri. El president valencià ha dit que el seu govern està col•laborant amb la justícia en aquesta investigació però “volem anar més enllà” en la “sospita que s’hagin posat interessos comercials per damunt dels assistencials”. Puig ha dit que la conselleria de Sanitat ha iniciat una investigació administrativa per requerir informació sobre possibles contractes amb l’empresa B2B, la central de compres de Ribera Salud.  El cap del Consell ha assenyalat que quan va arribar al govern de la Generalitat Valenciana la sindicatura de comptes advertia sobre la manca de controls a les concessions sanitàries. Ximo Puig ha afegit que ha instaurat “mesures de xoc” per acabar amb la manca de control i ha dit que en poques setmanes estaran acabades les primeres auditories de gestió per tal “d’acabar amb l’opacitat”.  En la seva pregunta parlamentària, el síndic de Compromís Fran Ferri ha lamentat que “el model del PP” hagi dut a aquesta situació de presumpte cobrament de comissions il•legals. Ferri ha recordat que la investigació del jutjat número 4 de València remet a factures pagades per la conselleria de Sanitat i negociades per Ribera Salud. El síndic de Compromís ha dit que els diners de les comissions “en compte d’anar a reduir les llistes d’espera dels hospitals han anat a omplir butxaques” i ha exposat que la central de compres de Ribera Salud, B2B, va facturar 1,4 milions l’any entre 2011 i 2014 amb tan sols tres treballadors i que l’any 2015 va disparar la seva facturació fins els 4,5 milions, amb un benefici net de 3 milions.

Summary: La Generalitat Valenciana es personarà en la investigació judicial per presumpte cobrament de comissions a Ribera Salud


L'Executiva nacional d'ERC ha aprovat per unanimitat aquest dilluns les resolucions de la comissió de garanties que arxiven l'expedient obert a l'excap de gabinet d'exterior Carles Garcias acusat d'assetjament sexual. Segons han explicat en un comunicat, si bé la formació no pot sancionar Garcias per no ser militant d'ERC, com a conseqüència de l'expedient no podrà tornar a militar a ERC en un futur. ERC ha explicat que segons el reglament intern només es permet l'enjudiciament de persones militants i, per això, no se'l pot sancionar. D'altra banda, l'expedient obert a l'exconseller d'Acció Exterior Alfred Bosch en qualitat de superior jeràrquic de Garcias també ha quedat arxivat i sense imposició de cap sanció.  El comunicat apunta que les conclusions de l'expedient consideren que Bosch va assumir de "mutu propi les màximes responsabilitats polítiques que se li podrien exigir, en dimitir de manera immediata tant dels càrrecs públics com orgànics quan el cas va transcendir".  "La instrucció duta a terme constata que el Sr. Bosch va actuar guiat pel principi de prudència, i ha quedat provat que va recollir indicis per poder actuar si s’esqueia, com així va fer el 24 de gener cessant el Sr. Garcias, molt abans que el cas es fes públic", destaquen des de ERC. D'aquesta manera l’expedient finalment exonera Bosch per presumpta negligència en l'abordatge del cas. Tal com el mateix Bosch va explicar en una compareixença en comissió al Parlament, ERC ha recordat que l'exconseller ha iniciat un procés de formació personal en l’àmbit de la igualtat de gènere i la no discriminació, i "compta amb el suport del partit i l’acompanyament d’entitats feministes legitimades".

Summary: ERC arxiva l'expedient per l'assetjament de l'excap de gabinet d'Exteriors i exonera l'exconseller Bosch


El vicepresident “descarta clarament” la convocatòria d’eleccions com a sortida al moment actual ACN Barcelona.-El vicepresident de la Generalitat, Oriol Junqueras, ha considerat aquest dimecres que si l’executiu espanyol i el seu president, Mariano Rajoy, opten per aplicar l’article 155 de la Constitució i suspendre l’autonomia de Catalunya, el Govern no deixarà de costat els seus plans amb la independència. En ser preguntat, en una entrevista a Rac1, pels efectes que tindria aquesta iniciativa per part de l’Estat, Junqueras ha respost que “una marxa enrere del Govern, segur que no”. En aquest sentit, s’ha limitat a assegurar que si això passa, empitjorarà la imatge de l’executiu espanyol. “Demostrarà la diferència entre el tarannà i l’actitud de cadascú. Si hi ha algú que actua contra la voluntat de diàleg que ofereix el Govern, evidencia novament la diferència entre els que vam fer tot el possible per què la gent votés i els que van fer tot el possible per impedir-ho”, ha sentenciat. Amb tot, ha insistit que la Generalitat té, passi el que passi, “un compromís derivat de l’1-O i s’ha de complir”.  Junqueras no ha volgut entrar a valorar les possibilitats que veu que l’Estat acabi aplicant el 155. Però si ha volgut remarcar que “tenint en compte que el govern espanyol va ordenar apallissar la gent que feia cua als col·legis electorals amb una papereta, poden passar coses que no s’han vist mai a cap democràcia europea”.  D’altra banda, el vicepresident ha rebutjat la idea que una convocatòria electoral a Catalunya pugui ser, a curt termini, la solució a la situació actual. “Ho descarto clarament. Jo vull que tot aquest esforç i feina culmini de la millor manera possible i el més ràpid possible. I unes eleccions no ajudaria a que fos ràpid”, ha dit, tot apuntant que aquesta és una postura seva però “espera que no sigui l’únic” del Govern que pensa el mateix. “Estic convençut que hi ha un consens que ara el que toca és assumir les nostres responsabilitats”, ha sentenciat.

Summary: Junqueras diu que l’aplicació del 155 no provocarà “una marxa enrere” del Govern


El Govern vol veure els informes en què es basa l'Estat per a relaxar el confinament de cara a dimarts. Ho ha explicat en la roda de premsa telemàtica d'aquest dissabte la portaveu, Meritxell Budó, que ha advertit a l'Estat que els "responsables" d'un nou rebrot a Catalunya "seran els qui prenguin decisions sense els experts". Budó ha garantit que aquesta no és cap "batalla partidista" i ha reclamat a l'executiu de Pedro Sánchez que expliqui amb quines mesures han "d'afrontar" aquest "desconfinament". Mentrestant, la portaveu ha dit que la Generalitat treballa perquè els catalans que hagin de tornar a la feina dimarts "ho puguin fer amb garanties per preservar la seva salut i la col·lectiva.  El conseller d'Interior, Miquel Buch, ha lamentat que el govern espanyol hagi rebutjat prorrogar el confinament total que reclama el Govern i ha carregat contra l'executiu per "no estar a l'altura". Budó ha insistit que "no hi ha una activitat immunitària prou elevada, no hi ha prou gent que hagi passat la malaltia i no estem en una posició que permeti fer un desconfinament amb garanties", ha advertit. A més, ha carregat perquè l'executiu espanyol "no només decreta el desconfinament sense dir com ho farà" sinó que "trasllada la responsabilitat a autònoms i empreses": "És a dir, centralitzen competències i s'espolsen responsabilitats". Per tot plegat, conscient que aquesta competència no està ara en mans de la Generalitat, el Govern treballa per "garantir" que els treballadors catalans que hagin de deixar el confinament total "ho facin amb garanties". Estudien, doncs, l'oferta al transport públic o com les empreses poden flexibilitzar els horaris per evitar massificacions. El Govern demana que els treballadors que hagin de tornar a l'activitat laboral "ho facin amb la màxima prudència", sobretot per la massa de persones asimptomàtiques que són "possibles focus de transmissió" de la covid-19. Així, recomana a tothom l'ús de mascaretes i guants d'un sol ús, el rentat de mans de manera habitual, evitar aglomeracions al transport i que es mantingui la distància mínima d'un metre i mig entre altres persones". També recomanen afavorir el teletreball i flexibilitzar l'entrada i la sortida de la feina perquè la mobilitat sigui més esglaonada. La consellera de Salut, Alba Vergés, ha alertat que "l'epidèmia continua viva" i que els centres necessiten "marge", que no es podrà començar a fer, creu, "si es comença ara amb un desconfinament". "Els directors d'hospital, d'atenció primària, d'UCI, d'urgències, ens recomanen allargar el confinament total uns dies més", ha insistit.

Summary: El Govern reclama veure els informes en què es basa Sánchez per relaxar el confinament a partir de dimarts


Retornar una bicicleta robada al seu propietari serà més fàcil a Vic a partir d'aquest dijous. L'Oficina d'Atenció al Ciutadà acaba de posar en marxa un sistema de biciregistre que permetrà identificar les bicicletes en cas de robatori o pèrdua. La regidora de Convivència i Seguretat, Susagna Roura, ha destacat que l'objectiu principal de la iniciativa és donar seguretat als usuaris de les bicicletes i que s'animin a utilitzar-la, "volem que Vic sigui una ciutat cada vegada amb menys cotxes i que sigui més fàcil poder-s'hi passejar a peu i en bicicleta". Per Roura, és important que el màxim d'usuaris de bicicleta es registrin, ja que també actuarà com a factor dissuasiu pels lladres. A Catalunya ja hi ha ciutats com Sabadell o Terrassa que en formen part, però Vic es converteix en el primer municipi de la Catalunya Central a entrar al cens.  El regidor Arnau Martí (Vic per a Tots) ha explicat que el registre permetrà identificar cada usuari amb la seva bicicleta tant a l'ajuntament com a la policia. El cost del registre a través del web biciregistro.es és de 7 euros. Un cop inscrits, el sistema demana adjuntar algunes fotografies del vehicle. Després, l'usuari s'ha de dirigir a l'Oficina d'Atenció a la Ciutadania de Vic, i allà se li farà entrega d'un paquet de marcatge amb adhesius que contenen el codi de registre que permetrà a la policia trobar la bicicleta robada, sensibles també a la llum ultravioleta.  El primer pas després de detectar un robatori de bicicleta és presentar una denúncia a la Guàrdia Urbana o als Mossos d'Esquadra. A partir d'aquí, s'activaran els mecanismes per poder-la trobar a través del biciregistre.  Segons dades del propi ajuntament, entre un 2 i un 3% de la població es desplaça en bicicleta per la ciutat. El nou pla estratègic de la bicicleta de Vic es planteja poder arribar al 5% en els propers set anys. L'augment correspondria a usuaris de vehicle privat, com el cotxe o el ciclomotor, que es vol que passin a ser usuaris de la bicicleta. En els propers mesos, Roura ha explicat que el consistori vigatà es planteja ampliar l'oferta d'aparcaments per a bicicletes a la ciutat, conscients de la manca d'aparcaments per aquest tipus de vehicles. En un pla més a llarg termini, la regidora ha assenyalat que l'objectiu és ampliar la xarxa actual de carrils per a bicicletes, que actualment sumen uns 35 quilòmetres.  La iniciativa s'acompanya amb una campanya on s'explica els drets i els deures que cal que els usuaris de la bicicleta coneguin perquè es mantingui la convivència amb els vianants.

Summary: L'Ajuntament de Vic posa en marxa un registre de bicicletes per ajudar a lluitar contra els robatoris


El president apel·la al "sentit d'Estat" del socialista i avança que en qualsevol negociació defensarà "el dret a l'autodeterminació"  ACN Barcelona.-El president de la Generalitat, Quim Torra, ha comparegut aquest dimarts, després de la reunió del Consell Executiu, per explicar un acord de Govern que pressiona el president espanyol en funcions, Pedro Sánchez, perquè "segui i dialogui" amb les institucions catalanes. Així, després d'explicar que per quart dia consecutiu ha trucat a Sánchez sense poder parlar amb ell, Torra ha detallat que l'acord de Govern "insta el president en funcions de l’Estat a iniciar un diàleg sense condicions, en el qual cada part pugui proposar els camins de resolució de l’actual conflicte". "En aquest diàleg, el Govern de la Generalitat defensarà l’exercici del dret a l’autodeterminació com a via per decidir el futur polític", avisa l'acord de l'executiu. Torra, que ha comparegut extraordinàriament per parlar del posicionament del Govern davant la sentència de l'1-O i de la situació amb l'executiu espanyol, ha recordat que aquest dimarts és el quart dia consecutiu que telefona a Sánchez i no aconsegueix parlar amb ell. "La irresponsabilitat és creixent i internacionalment ningú pot entendre que el president d'Espanya encara no hagi contestat el president de Catalunya. Els problemes es resolen amb diàleg", ha defensat.  Tot i aquest seguit de negatives a les seves trucades, el president de la Generalitat assegura que seguirà intentant-ho. "I tant que seguirem telefonant i insistint en aquest diàleg! El món no ho entén. És una bola imparable, la gent vol que seiem i parlem i és el que demanem un cop més", ha dit. En aquest sentit, ha arribat a apel·lar al "sentit d'Estat" del socialista, tot preguntant-se si tenen alguna cosa a veure la seva actitud amb la falta de governs de coalició a la història recent d'Espanya. "Com és possible aquesta manca de capacitat per tenir acords?", s'ha qüestionat, tot afegint que no voler parlar amb ell "ja no és una indelicadesa", sinó que anar a Catalunya i no visitar el president de la Generalitat com va fer dilluns, ho considera "un menyspreu".  Torra ha fet aquestes consideracions després de detallar l'acord de Govern respecte d'aquestes qüestions que ha pres el Consell executiu i que, a més del diàleg "sense condicions" amb l'Estat, demana mantenir "el compromís per una solució política i democràtica per al conflicte entre Catalunya i les institucions de l'Estat espanyol". De la mateixa manera, aposta per "continuar impulsant les actuacions necessàries per garantir els drets humans, civils i polítics dels ciutadans, especialment el drets de manifestació, llibertat d’expressió, informació i comunicació a Catalunya".  En aquest sentit, l'acord del Govern també aprofita per reiterar "el rebuig a la sentència dictada pel Tribunal Suprem" sobre la causa de l'1-O i "congratular-se de totes les manifestacions pacífiques que s’han produït", tot "reiterant la condemna a tots els actes de violència que s’han produït". Així mateix, l'executiu ha volgut també "traslladar el seu escalf a totes les persones ferides, a les quals desitja una prompta recuperació".  A més, en aquest acord advoca per "promoure les iniciatives polítiques, socials i institucionals que siguin necessàries en l’àmbit nacional, estatal i internacional per avançar en la solució política i democràtica al conflicte polític entre Catalunya i l’Estat" i "reiterar al president en funcions del govern de l’Estat la necessitat d’iniciar urgentment aquest diàleg amb el president de la Generalitat"; dos punts molt semblants als que han inclòs els partits independentistes a la proposta de resolució que han registrat al Parlament.  El mediador internacional Més enllà de l'acord de Govern, Torra ha insistit en la necessitat de forçar l'Estat "a seure i parlar" amb la Generalitat. De fet, si no accedeix, torna a demanar que aparegui un estament aliè que intercedeixi. "Tant de bo la figura del mediador aparegui si el govern espanyol no és capaç d'entendre que cal seure i parlar. Que aparegui una taula o una figura internacional per seure i parlar. Espanya ha de reconèixer Catalunya com a subjecte polític", ha dit Torra.

Summary: Torra insisteix en trucar a Sánchez per "dialogar sense condicions i proposar solucions polítiques"


La presidenta del PPC i candidata número 3 al Congrés per Barcelona, Alícia Sánchez-Camacho, ha presentat la seva formació com "la única garantia per evitar que els antisistema segueixin creixent a Catalunya i governin a Espanya". En el primer dia de campanya, Sánchez-Camacho ha fet una visita a Viladecans a la Reserva Natural Remolar-Filipines al Parc del Delta del Llobregat. Sánchez-Camacho ha considerat preocupant que "els radicals puguin obtenir un nombre de vots importants a Catalunya" i es pugui traslladar la política de radicalitat que es viu a Catalunya a l'estat espanyol. Així mateix, ha assegurat que el PSOE "està debilitat i en mans de Pablo Iglesias" i ha apostat per la gran coalició.  La presidenta del PPC ha reiterat que l'únic vot de veritat que "pot frenar aquesta CUP espanyola és el PP perquè el PSOE està debilitat i difuminat i està en mans de Pablo Iglesias, que avui ha dit que està convençut que Sánchez pactarà amb Podem".  Sánchez-Camacho espera que el PSOE recuperi el sentit d'Estat i ha criticat que ha perdut l'oportunitat de poder negociar amb el PP aquests quatre mesos i "ara esta dèbil, difuminat i en mans de Pablo Iglesias. La única sortida del PSOE és una gran coalició amb el PP amb un govern amb sentit d'estat que pacti coses com la unitat d'Espanya o la política internacional".

Summary: El PPC s'erigeix com la única garantia per "evitar que els antisistema creixin a Catalunya i governin a l'Estat"


La Secció Tercera del Tribunal Suprem ha rebutjat els dos recursos contenciós-administratius que la magistrada de l’Audiència de Barcelona Àngels Vivas va presentar contra l’acord del CGPJ per al nomenament d’Antonio Recio com a president de l’Audiència de Barcelona, lloc al que també optava. Vivas –que va rebre el suport de cinc membres del CGPJ que van presentar un vot particular contra el nomenament i de l’Associació Catalana de Juristes Demòcrates- havia denunciat una suposada vulneració dels seus drets fonamentals i haver estat discriminada pel fet de ser dona i haver signat el manifest dels 33 juristes catalans en favor del dret a decidir. Als seus recursos argumentava que ella disposava de mèrits superiors als de Recio perquè superava en 1.200 llocs d’escalafó i en vuit anys d’antiguitat a Recio, i a més té experiència en tasques de gestió a la carrera judicial.  El Suprem desestima ara els seus dos recursos, el de vulneració dels seus drets fonamentals i el que havia dirigit contra l’acord per al nomenament de Recio en base als mèrits d’un i altre candidat. Els magistrats han adoptat la decisió malgrat que la Fiscalia del CGPJ havia demanat el passat juliol que s’anul·lés el nomenament de Recio i havia reconegut un cas de discriminació contra Vivas. El recurs recollia el criteri dels cinc vocals del CGPJ que van presentar un vot particular contra l’acord per al nomenament de Recio. Roser Bach, María Victòria Cinto, Clara Martínez de Carega, Concepció Sáez i Enric Lucas van denunciar que el procés havia estat discriminatori perquè els mèrits d’Àngels Vivas són “molt superiors” als de Recio i, per tant, “hauria d’haver estat escollida”.   Recio es trobava al lloc 1.359 de l’escalafó, mentre que Vivas ocupava el 159, i disposava a més de vuit anys més d’antiguitat, 33 davant els 25 de Recio. La magistrada posava de manifest que va ser una de les 33 juristes que van signar el manifest pel dret a decidir i apuntava que aquest fet havia estat tingut en compte del CGPJ, fet que implica una suposada vulneració del seu dret d’expressió.

Summary: El Suprem rebutja els recursos de la magistrada  Àngels Vivas contra la designació de Recio a l'Audiència de Barcelona